13.10.2015
Vyhlásená denná téma : Ovocie a zelenina – prečo potrebujeme 5 porcií denne.
1. Cieľ, zameranie aktivity 

Vedieť roztriediť ovocie a zeleninu do skupín. Určiť aké druhy ovocia a zeleniny poznáme. Poznať aké dôležité látky dáva nášmu telu ovocie a zelenina a prečo by mala byť denná dávka 5 porcií.
2. Vyučovací predmet: Prírodoveda
Ročník: štvrtý
Téma: Prečo je dôležité, čo jeme? Poznať zdravé potraviny a význam ovocia a zeleniny pre zdravie človeka.
3. Pomôcky 
Rôzne druhy ovocia a zeleniny, obrázky ovocia a zeleniny, kôš na ovocie, kartičky s nápismi ovocie a zelenina, interaktívna tabuľa, plagáty- rozdelenie na druhy ovocia a zeleniny, plagát na zhotovenie jedálneho lístka.
4. Príprava 
Pri príprave na vyučovaciu hodinu je potrebné oboznámiť sa s významom slov ovocie a zelenina. Ďalej sa zameriame na jednotlivé druhy ovocia a zeleniny, ich charakteristické znaky. Naštudujeme si aj význam ovocia a zeleniny pre zdravie človeka. Vyučujúci musí mať prehľad o tom prečo človek potrebuje 5 porcií denne. 
Učiteľ si pripraví do košíka rôzne druhy ovocia a zeleniny. Pripraví si plagáty s rozdelením na druhy ovocia a zeleniny. Urobí prezentáciu o potrebe piatich porcií ovocia a zeleniny na deň. Pripraví si potravinovú pyramídu a plagát , do ktorého žiaci zostavia jedálny lístok na jeden deň. 
5. Postup / Realizácia
a) Úvodná časť:

Privítanie žiakov ,potravinová pyramída, farbičky.
b) Motivačná časť

So žiakmi hovoríme o potravinovej pyramíde  a čo obsahujú jednotlivé poschodia. Zameriame sa najmä na  2.poschodie , na ktorom je ovocie a zelenina. Toto poschodie i žiaci vyfarbia a vymenujú, čo je na obrázkoch. Čo by zaradili k ovociu a zelenine. Opýtame sa žiakov čo si myslia , prečo je ovocie a zelenina práve na druhom poschodí pyramídy.

c) Expozičná časť
Na lavici  sú v košíku pripravené rôzne druhy ovocia a zeleniny. Žiaci prichádzajú ku košíku a vyberajú z neho ovocie a zeleninu. Úlohou žiakov je pomenovať ovocie a zeleninu a správne zadeliť do skupiny OVOCIE alebo ZELENINA.
Po roztriedení dáme žiakom otázku : Odkiaľ máme ovocie a zeleninu? Žiaci vymenujú spôsoby ako  môžeme získať zeleninu a ovocie- vypestujeme si , kúpime si ho.

Vrátime sa naspäť k potravinovej pyramíde , ktorá je pripevnená na tabuli. Žiaci dolepia do 2. poschodia obrázky ovocia a zeleniny.
Oboznámime žiakov  prečo máme konzumovať ovocie a zeleninu a ako ovplyvňujú naše zdravie. Zdôrazníme, že ovocie a zelenina obsahujú 5 najdôležitejších látok pre ľudský organizmus, ktoré zlepšujú našu kondíciu, posilňujú náš imunitný systém a sú výborným zdrojom prírodnej energie.

Uvedieme, ktoré látky nám dáva ovocie a zelenina:

1. Vitamíny - posilňujú funkcie dôležitých orgánov v tele.

2. Vláknina – podporuje funkciu žalúdka a čriev, znižuje riziko vzniku kardiovaskulárnych ochorení.

3. Mastné kyseliny – sú cenné a obsiahnuté v šupke dužinatých plodov.

4. Fruktóza a iné jednoduché cukry - dodávajú energiu pre organizmus.

5. Minerálne látky - najmä draslík - priaznivo ovplyvňujú biochemické procesy.
Podľa plagátu žiaci rozdelia najprv ovocie a zeleninu do jednotlivých druhov. Žiaci vyberajú z dvoch skupín, ktoré utvorili v úvode expozičnej časti.
· Listová zelenina - kapusta, kel,, šalát, špenát
· Hlúbová zelenina - karfiol, brokolica, kaleráb
· Plodová zelenina - uhorka, paradajka, paprika,  tekvica
· Cibuľová zelenina - cibuľa, cesnak, pažítka, pór
· Koreňová zelenina - mrkva, petržlen, reďkovka, chren,  reďkev, cvikla
· Strukoviny - fazuľa, hrach, šošovica, sója
Žiaci podľa rozdelenia označia, ktorú časť zeleniny využívame. Potom rozdeľujú ovocie.

Ovocie 

· Dužinaté plody:

· Malvice (jablko, hruška)

· Kôstkovice (čerešňa, broskyňa, slivka, marhuľa, ringlota)

· Bobule (čučoriedka, brusnica, čierne ríbezle, červené ríbezle, biele ríbezle, egreš, hrozno, malina, jahoda)

· Suché plody:

· Orechy (lieskový oriešok, vlašský orech, gaštan)

Tropické a subtropické ovocie

Príklady: pomaranč, banán, mandarínka, citrón, 

Po rozdelení do jednotlivých druhov dáme žiakom otázku: Aký je ich režim dňa a kde vydajú najviac energie? Žiaci hovoria o činnostiach, ktoré vykonávajú počas dňa. Žiakom pustíme prezentáciu o potrebe ovocia a zeleniny . Prečo potrebujeme prijať denne 5- krát ovocie a zeleninu a pripomenieme , čo nám dáva ovocie a zelenina. Podľa prezentácie hovoríme o raňajkách, desiate, obede, olovrante a večeri, hovoríme čo je vhodné z ovocia a zeleniny .Pripomenieme si ako môžeme spracovať ovocie a zeleninu.
d) Fixačná časť

Z vopred nastrihaných obrázkov žiaci vytvoria denný jedálny lístok. Pripomenieme im potrebu 5 porcií ovocia a zeleniny. Žiaci vyberajú potraviny a lepia na plagát pripravený na tabuli. 
Zopakujeme si získané vedomosti. Žiakom dávame otázky , za ktoré môžu získať zrnko múdrosti.
Otázky: 1.Do akých druhov rozdeľujeme zeleninu?

              2.Do akých druhov rozdeľujeme ovocie?

              3.Prečo je ovocie a zelenina dôležité pre naše zdravie?

              4. Aká je denná dávka zeleniny a ovocia?

e) Záverečná časť

Zhodnotenie práce žiakov, zopakovanie názvov jednotlivých druhov ovocia a zeleniny označenie najobľúbenejšej zeleniny a ovocia - čo im najviac chutí. Pripomenieme im, aby si získané žetóny za aktivitu  a úlohy nalepili na papier, pretože na konci týždňa budú vyhodnotení a odmenení najaktívnejší žiaci súťaže. Za odmenu a prácu na hodine si urobíme ochutnávku ovocia a zeleniny.
6. Zhrnutie 
Žiaci sa naučili rozoznávať jednotlivé druhy ovocia a zeleniny a dôležitosť pre zdravie človeka. Vedia ako môžeme spracovať ovocie a zeleninu a že denná dávka je 5 porcií.
